
A veszélyes áruk folyami szállításának sajátosságai és ellenőrzése katasztrófavédelmi szempontok alapján

A belvízi veszélyes áru szállítás szigorúan, differenciált szabályokkal koordinált tevékenység. Hazánkban, 2012. január 1. óta a katasztrófavédelem iparbiztonsági szakterületének feladata a belvízi veszélyes áru szállítás szabályainak ellenőrzése, illetve a feltárt hiányosságok szankcionálásának elvégzése.
Az öt fejezetből álló dolgozatomban célom volt bemutatni azon sajátosságokat a veszélyes áruk folyami szállítása során, melyek a különböző jogszabályoknak, illetve biztonsági követelményeknek köszönhetően segítik a különböző káresemények elkerülését, valamint a környezet szennyezését. Az első fejezetemben a veszélyes áruk folyami szállításával, a jelenleg hatályos jogszabályokkal, módszertani útmutatókkal, valamint szabályozókkal, illetve a magyarországi ellenőrző pontok ismertetésével foglalkoztam. Dolgozatom második fejezetében a belvízi veszélyes áruk szállítása során három leggyakrabban előforduló veszélyes anyagot mutattam be, valamint az ezekkel esetlegesen bekövetkező káresemények hatásait a lakosságra és a környezetre egyaránt. Ezt követően az ellenőrzésben résztvevő társhatóságok szerepét, az ellenőr hajó eljárásrendjét, módszertanát, valamint a szabálysértések után következő bírságolási eljárásokat tartottam célszerűnek megemlíteni. Negyedik fejezetemben, fontosnak találtam, hogy szó essen a hazánkban egyedülálló új fejlesztésnek számító mohácsi ADN ellenőrhajó szerepéről és fontosságáról, személyzetéről és szervezeti felépítéséről. Ezután a következőkben a szakmai látogatásom során megismert információk és személyes tapasztalatok segítségével a Duna magyarországi folyamszakaszán végrehajtott ellenőrzések menetét katasztrófavédelmi szempontok alapján, valamint a járőrhajó felszereléseit kívántam bemutatni. Az ellenőrzés menetének bemutatása során fontosnak tartottam, hogy a koronavírus járvány alatti változásokról és a biztonsági intézkedésekről is említést tegyek.
Ezt követően záró fejezetem témájának a belvízi veszélyes áru szállítással kapcsolatos eseményeket és baleseteket választottam, melyen belül kitértem, mint a magyarországi, mint pedig a külföldön bekövetkezett káreseményekre is.



